Hovland varmet opp med hole-in-one før Masters: – Veldig kult
Viktor Hovland ladet opp til årets US Masters med hole-in-one i en showturnering. De neste dagene jakter nordmannen på sin første majortittel. I fjor ble 26-åringen nummer sju i Masters, i et år der han endte opp med å vinne PGA-sluttspillet.  I år har han hatt en trøblete innledning på sesongen og har også skiftet trener, men onsdag viste han at slagene fortsatt sitter. Det ble nemlig hole-in-one på den tradisjonsrike par 3-turneringen.  – Jeg får takke de litt snille flaggplasseringene her ute, men det var veldig kult. Et kult sted å gjøre hole-in-one på, sa Hovland til  Discovery. Kanalen CBS har Hovland på topp ti over sin seierskandidater i helgens turnering. Hovlands kompis Kevin André Wright, som også var med som caddie for Hovland onsdag, tror på det helt store. – Han vinner på søndag, sa Wright til Discovery. Husker du denne ville Hovland-hole-in-one fra i fjor? Hovland og resten av golfeliten slår ut i årets første majorturnering torsdag. Hovland skal gå sammen med amerikanske Wyndham Clark og australske Cameron Smith på de to første rundene på den ikoniske Augusta-banen. Trioen slår ut klokken 16.54. Hovland må belage seg på hard konkurranse fra blant andre Scottie Scheffler, som står med to seirer og én annenplass på sine tre siste turneringer. Amerikaneren har vært i kjempeform siden i fjor høst. Det fører også til at mange holder ham som favoritt. Regjerende mester Jon Rahm, som endte fire slag foran annenmann Brooks Koepka i fjor, er også en mulig vinner. Både Rahm og Koepka spiller på den mye omtalte LIV-touren. Husker du denne?
Viktor Hovland gjorde hole-in-one før årets US Masters Nordmannen jakter sin første majortittel, etter å ha blitt nummer sju i fjor Hovland har hatt en trøblete start på sesongen og skiftet trener CBS rangerer Hovland som topp ti seierskandidat i helgen Hovland må konkurrere mot Scottie Scheffler, Jon Rahm og Brooks Koepka Årets første major-turnering begynner torsdag på Augusta-banen